Abo banyarwanda barekuwe ku wa Kabiri n'Urukiko rwa Gisirikare ruri i Makindye nyuma y'aho Ubushinjacyaha bushyinguriye dosiye zabo.
Bagejejwe mu Rwanda mu rukerera rwo ku wa Kane bahita bajyanwa mu bitaro bya Gisirikare i Kanombe kugira ngo bitabweho.
Mu bindi byagarutsweho ni ikiganiro cya Minisitiri w'Ububanyi n'Amahanga, Dr Vincent Biruta, waganiriye n'itangazamakuru ku nshuro ya mbere kuva mu Ugushyingo yashyirwa muri uyu mwanya.
Umujyanama wa Perezida Kagame mu by'umutekano, Gen James Kabarebe nawe yagaragaye mu itangazamakuru avuga ku rugamba rwo kubohora igihugu, ku ruhare rw'Ingabo za RPA mu kubaka igihugu n'ibindi biganisha ku gukunda igihugu. Yabivugiye mu Karere ka Nyanza ahari kubera itorero ry'abarimu bigisha amateka.
Mu bindi byavuzwe cyane mu itangazamakuru ni Colonel Michel Rukunda uzwi nka Makanika mu ngabo za RDC, watorotse igisirikare akajya kuyobora umutwe wa Gumino ukorera mu bice bya Uvira na Fizi, mu Ntara ya Kivu y'Amajyepfo.
Umutwe wa Gumino wagarutsweho cyane muri Raporo y'Impuguke z'Umuryango w'Abibumbye mu mpera za 2018 no mu buhamya bw'abari abarwanyi ba P5 iyoborwa na Kayumba Nyamwasa, ubu bafungiwe mu Rwanda bashinjwa ibyaha birimo kwinjira mu mutwe w'ingabo utemewe no kugirana umubano na Leta y'amahanga bigamije gushoza intambara.